ບົດກ່າວເປີດ
ກອງປະຊຸມສະໄໝວິສາມັນສະພາແຫ່ງຊາດ ຊຸດທີ VII
ຂອງທ່ານ ນາງ ປານີ ຢາທໍ່ຕູ້, ປະທານສະພາແຫ່ງຊາດ
ວັນທີ 18/10/2012
– ຮຽນ: ທ່ານ ທອງສິງ ທຳມະວົງ, ກຳມະການກົມການເມືອງສູນກາງພັກ, ນາຍົກລັດຖະມົນຕີແຫ່ງ ສປປ ລາວ ທີ່ນັບຖື
– ບັນດາທ່ານຜູ້ນຳພັກ-ລັດ ທີ່ນັບຖື
– ບັນດາທ່ານສະມາຊິກສະພາແຫ່ງຊາດ
– ທ່ານແຂກຜູ້ມີກຽດ ທີ່ນັບຖື ແລະ ຮັກແພງ!
ມື້ນີ້, ກອງປະຊຸມສະໄໝວິສາມັນຂອງສະພາແຫ່ງຊາດ ຊຸດທີ VII, ໄດ້ໄຂຂຶ້ນຢ່າງເປັນທາງການ ເພື່ອພິຈາລະນາ ແລະ ຕົກລົງບັນຫາສຳຄັນຂອງຊາດ, ໃນທ່າມກາງບັນຍາກາດທີ່ທົ່ວພັກ, ທົ່ວປວງຊົນລາວທັງຊາດມີຄວາມເບີກບານມ່ວນຊື່ນ ຕໍ່ຜົນສຳເລັດຂອງກອງປະຊຸມການເປັນຄູ່ຮ່ວມລັດຖະສະພາອາຊີ-ເອີຣົບ ຄັ້ງທີ 7 ທີ່ນະຄອນຫຼວງວຽງຈັນ, ຊຶ່ງສະພາແຫ່ງຊາດເປັນເຈົ້າພາບ ແລະ ໃນບັນຍາກາດ ແຫ່ງການສ້າງຂະບວນການເພື່ອຂ່ຳນັບຮັບຕ້ອນວັນສະຖາປະນາ ສປປ ລາວ ຄົບ ຮອບ 37 ປີ, ກໍ່ຄື ການກະກຽມ ເງື່ອນໄຂ ແລະ ຄວາມພ້ອມດ້ານຕ່າງໆໃຫ້ແກ່ການເປັນເຈົ້າພາບ ຈັດກອງປະຊຸມສຸດຍອດອາຊີ-ເອີຣົບ ຄັ້ງທີ 9 ທີ່ຈະໄຂຂຶ້ນໃນຕົ້ນເດືອນພະຈິກ ທີ່ຈະມາເຖິງນີ້.
ນະໂອກາດທີ່ມີຄວາມໝາຍສຳຄັນນີ້້, ຕາງໜ້າໃຫ້ຄະນະປະຈຳສະພາແຫ່ງຊາດ, ຂ້າພະເຈົ້າ ຂໍສະແດງຄວາມຍ້ອງຍໍຊົມເຊີຍມາຍັງບັນດາທ່ານ ສະມາຊິກສະພາແຫ່ງຊາດ ທີ່ໄດ້ເດີນທາງເຂົ້າຮ່ວມກອງປະຊຸມຄັ້ງນີ້ຢ່າງພ້ອມພຽງ ແລະ ທັນຕາມກຳນົດເວລາ (ຂໍຊົມເຊີຍ).
ກອງປະຊຸມຂໍສະແດງຄວາມຂ່ຳນັບຊົມເຊີຍ ບັນດາທ່ານຜູ້ນຳພັກ-ລັດ, ອົງ ການຈັດຕັ້ງແນວລາວສ້າງຊາດ, ບັນດາອົງການຈັດຕັ້ງມະຫາຊົນ, ບັນດາທ່ານແຂກຜູ້ມີກຽດທີ່ໄດ້ເຂົ້າຮ່ວມກອງປະຊຸມຄັ້ງນີ້ (ຂໍຊົມເຊີຍ).
ບັນດາທ່ານທີ່ນັບຖື ແລະ ຮັກແພງ!
ຈຸດປະສົງຂອງກອງປະຊຸມສະໄໝວິສາມັນຂອງສະພາແຫ່ງຊາດໃນຄັ້ງນີ້ ແມ່ນ ຈະໄດ້ສຸມໃສ່ຄົ້້ນຄວ້າ ແລະ ພິຈາລະນາແຜນການພັດທະນາໂຄງການກໍ່ສ້າງເສັ້ນ ທາງລົດໄຟ ແຕ່ດ່ານບໍ່ເຕັນ ແຂວງຫຼວງນ້ຳທາ ຫາ ນະຄອນຫຼວງວຽງຈັນ ຕາມການສະເໜີຂອງທ່ານນາຍົກລັດຖະມົນຕີ. ໂຄງການສ້າງເສັ້ນທາງລົດໄຟ ເຊິ່ງລັດຖະບານສະເໜີມາຍັງກອງປະຊຸມຄົ້ນ ຄວ້າພິຈາລະນາໃນຄ້ັງນີ້ ແມ່ນການສືບຕໍ່ຈັດຕັ້ງຜັນຂະຫຍາຍຈິດໃຈເນື້ອໃນ ມະຕິ 9 ຂອງພັກ ກ່ຽວກັບການພັດທະນາ ພື້ນຖານໂຄງລ່າງ ທາງດ້ານໂຍທາທິການ-ຂົນສົ່ງ ໃຫ້ສາມາດ ສະໜອງຕອບ ຄວາມຮຽກຮ້ອງຕ້ອງການ ແຫ່ງການຂະຫຍາຍຕົວ ທາງດ້ານເສດຖະກິດ-ສັງຄົມ ທີ່ນັບມື້ເພີ່ມຂຶ້ນສູງໃນປັດຈຸບັນ ກໍຄືໃນໄລຍະຍາວ ເພື່ອແນໃສ່ຍົກສູງປະສິດທິຜົນຂອງການຜະລິດ, ທຸລະກິດ, ການເອື້ອອຳນວຍຄວາມສະດວກໃນການໄປມາຫາສູ່ ຂອງປະຊາຊົນ ກໍຄື ການເຊື່ອມຈອດ ກັບບັນດາປະເທດໃກ້ຄຽງ, ສ້າງປະຖົມປັດໃຈ ເພື່ອຫັນເປັນອຸດສາຫະກຳ ແລະ ທັນສະໄໝ.
ສະນັ້ນ, ຈິ່ງເຫັນໄດ້ວ່າ ໂຄງການສ້າງເສັ້ນທາງລົດໄຟຢູ່ ລາວ ຈິ່ງມີຄວາມໝາຍສຳຄັນຍິ່ງທາງດ້ານການເມືອງ ແລະ ເສດຖະກິດ, ທັງເປັນປະຫວັດການໜຶ່ງ ທີ່ບໍ່ເຄີຍມີມາໃນປະຫວັດສາດຂອງຊາດລາວເຮົາໃນຜ່ານມາ, ທັງເປັນວິທີການແຫ່ງການເປີດກວ້າງ, ການຍົກລະດັບພື້ນຖານໂຄງລ່າງທາງດ້ານການຂົນສົ່ງ ໃຫ້ມີຄວາມທັນສະໄໝ, ຄົບຊຸດກວ່າເກົ່າ ເພື່ອບໍລິການຮັບໃຊ້ການຜະລິດ, ທຸລະກິດຂະແໜງການຕ່າງໆທີ່ປິ່ນອ້ອມໃຫ້ມີການຂະຫຍາຍຕົວ, ມີເສັ້ນທາງເຊື່ອມຈອດທີ່ສຳ ຄັນໃນການພັດທະນາເສດຖະກິດເຂດແຂວ້ນ ລະຫວ່າງ ບັນດາແຂວງພາກເໜືອ-ພາກກາງ ແລະ ພາກໃຕ້ ແລະ ອື່ນໆ, ປະກອບສ່ວນເຂົ້າໃນການພັດທະນາເສດຖະ ກິດ-ສັງຄົມ, ຮັບປະກັນວຽກງານປ້ອງການຊາດ-ປ້ອງກັນຄວາມສະຫງົບ ແລະ ການປົກປັກຮັກສາສິ່ງແວດລ້ອມ, ຊຶ່ງທັງໝົດດັ່ງກ່າວ ຈະເປັນບາດລ້ຽວທີ່ສຳຄັນໃນການພັດທະນາປະເທດຊາດ ແລະ ສັງຄົມລາວເຮົາໃຫ້ມີໃບໜ້າໃໝ່.
ບັນດາທ່ານທີ່ນັບຖື ແລະ ຮັກແພງ!
ເນື່ອງຈາກວ່າໂຄງການສ້າງເສັ້ນທາງລົດໄຟ ເປັນໂຄງການລົງທຶນຂະໜາດໃຫຍ່, ນຳໃຊ້ເຕັກນິກທີ່ທັນສະໄໝ, ການສ້າງໂຄງການດັ່ງກ່າວ ພົວພັນກັບຫຼາຍຂະແໜງການທີ່ປິ່ນອ້ອມ, ພົວພັນກັບລະດັບການຄຸ້ມຄອງລັດ ທາງດ້ານການເງິນ, ການຄຸ້ມຄອງວິຊາການທາງລົດໄຟ ກໍຄື ການຈັດຕັ້ງປະຕິບັດແນວທາງນະໂຍບາຍແກ້ໄຂຄວາມທຸກຍາກຂອງປະຊາຊົນ, ການປົກປັກຮັກສາສິ່ງແວດລ້ອມ, ການຮັກສາສະ ຖຽນລະພາບທາງດ້ານການເງິນມະຫາພາກທາງດ້ານເສດຖະກິດ-ການເງິນ ແລະ ອື່ນໆ. ສະນັ້ນ, ໄປຄຽງຄູ່ກັບການຮັບຟັງການລາຍງານຈາກຜູ້ຕາງໜ້າລັດຖະບານ, ການປະກອບຄວາມເຫັນຈາກຜູ້ຕາງໜ້າຄະນະປະຈຳສະພາແຫ່ງຊາດແລ້ວ, ຄະນະປະຈຳສະພາແຫ່ງຊາດ ຂໍຮຽກຮ້ອງມາຍັງບັນດາທ່ານ ສະມາຊິກສະພາແຫ່ງຊາດ ຈົ່ງໄດ້ສຸມສະຕິ ປັນຍາ, ເຊີດຊູຄວາມຮັບຜິດຊອບການເມືອງໃນການຄົ້ນຄວ້າ ແລະ ປະກອບຄວາມຄິດຄວາມເຫັນຢ່າງມີຈຸດສຸມ ສະເໜີແນະ ທິດທາງ, ນະໂຍບາຍ, ກົນໄກ ແລະ ມາດຕະການທີ່ສຳຄັນ ແລະ ຈຳເປັນຕ່າງໆ ເພື່ອຮັບປະກັນເຮັດໃຫ້ແຜນການພັດທະນາໂຄງການກໍ່ສ້າງເສັ້ນທາງລົດໄຟ ສາມາດໄດ້ຮັບການຈັດຕັ້ງປະຕິບັດຢ່າງມີໝາກຜົນ, ບົນພື້ນຖານຮັບປະກັນຜົນປະໂຫຍດສູງສຸດ ມາສູ່ປະຊາຊົນ ແລະ ປະເທດຊາດ. ພ້ອມກັນນີ້, ສະເໜີມາຍັງບັນດາກະຊວງ ແລະ ພາກສ່ວນທີ່ກ່ຽວຂ້ອງ ຈົ່ງໄດ້ເຂົ້າຮ່ວມ, ຮັບຟັງການປະກອບຄວາມຄິດເຫັນ ຕໍ່ກັບບັນຫາຕ່າງໆ ຊຶ່ງພົວພັນກັບຂະແໜງການ ແລະ ອົງການທີ່ກ່ຽວຂ້ອງຂອງຕົນ ເພື່ອນຳໄປພິຈາລະນາ ແລະ ວາງທິດທາງແກ້ໄຂ ແນໃສ່ເຮັດໃຫ້ການພັດທະນາໂຄງການກໍ່ສ້າງເສັ້ນທາງລົດໄຟ ກາຍເປັນແມ່ແຮງຊຸກຍູ້ບັນດາຂະແໜງການຕ່າງໆ ທີ່ປິ່ນອ້ອມໃຫ້ມີການຂະຫຍາຍຕົວຢ່າງຍືນຍົງ.
ຄະນະປະຈຳສະພາແຫ່ງຊາດ ຫວັງຢ່າງຍິ່ງວ່າ, ຜ່ານການຄົ້ນຄວ້າ, ພິຈາລະ ນາລະອຽດຖີ່ຖ້ວນ ແລະ ດ້ວຍຄວາມຮັບຜິດຊອບສູງຂອງບັນດາທ່ານສະມາຊິກສະ ພາແຫ່ງຊາດ, ກອງປະຊຸມຄັ້ງນີ້ ຈະສາມາດພິຈາລະນາ ແລະ ຮັບຮອງເອົາໂຄງ ການສ້າງເສັ້ນທາງລົດໄຟ ເພື່ອມອບໃຫ້ລັດຖະບານນຳໄປຊີ້ນຳ ຈັດຕັ້ງປະຕິບັດໃຫ້ເກີດຜົນເປັນຈິງ.
ນະໂອກາດອັນສະຫງ່າລາສີນີ້, ໃນນາມປະທານກອງປະຊຸມ, ຂ້າພະເຈ້ົາ ຂໍປະ ກາດໄຂກອງປະຊຸມສະໄໝວິສາມັນຂອງສະພາແຫ່ງຊາດ ຊຸດທີ VII ຢ່າງເປັນທາງການນັບແຕ່ວິນາທີນີ້ເປັນຕົ້ນໄປ.
ຂໍຂອບໃຈ!